SENTENZA TAT‑TRIBUNAL GĦAS-SERVIZZ PUBBLIKU TAL-UNJONI EWROPEA(Imħallef uniku)
tat-28 ta’ Ġunju 2016
Kawża F‑118/15
Marcin Kotula
vs
Il-Kummissjoni Ewropea
“Servizz pubbliku – Uffiċjali – Artikolu 45 tar-Regolamenti tal-Persunal – Proċedura ta’ promozzjoni 2014 – Dispożizzjonijiet ġenerali ta’ implementazzjoni tal-Artikolu 45 tar-Regolamenti tal-Persunal – Lista tal-uffiċjali proposti għall-promozzjoni mid-diretturi ġenerali u mill-kapijiet ta’ dipartiment – Ommissjoni ta’ isem ir-rikorrent – Trasferiment interistituzzjonali – Teħid inkunsiderazzjoni tar-rapporti ta’ evalwazzjoni redatti mill-istituzzjoni preċedenti – Possibbiltà li l-lista tal-uffiċjali proposti għall-promozzjoni tiġi kkontestata quddiem il-kumitat konġunt ta’ promozzjoni – Eżami komparattiv tal-merti tal-uffiċjali li jistgħu jiġu promossi”
Suġġett:      Rikors ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu Marcin Kotula jitlob l-annullament tad-deċiżjoni tal-Awtorità tal-Ħatra tal-Kummissjoni Ewropea, ikkomunikata lill-persunal ta’ din l-istituzzjoni fl-14 ta’ Novembru 2014, li ma tagħtihx promozzjoni għall-grad AD 9 fil-kuntest tal-proċedura ta’ promozzjoni 2014.
Deċiżjoni:      Ir-rikors huwa miċħud. Kull parti għandha tbati l-ispejjeż rispettivi tagħha
Sommarju
1.      Uffiċjali – Promozzjoni – Eżami komparattiv tal-merti – Modalitajiet – Teħid inkunsiderazzjoni tar-rapporti ta’ evalwazzjoni – Fajl individwali inkomplet – Konsegwenzi
(Regolamenti tal-Persunal, Artikoli 43 u 45)
2.      Uffiċjali – Promozzjoni – Eżami komparattiv tal-merti – Setgħa diskrezzjonali tal-amministrazzjoni – Portata – Obbligu li jiġi adottat qafas ta’ regoli dwar l-implementazzjoni tal-proċeduri ta’ promozzjoni, b’mod partikolari fir-rigward tal-uffiċjali li jkunu eżerċitaw il-mobbiltà interistituzzjonali – Assenza
(Regolamenti tal-Persunal, Artikolu 45)
3.      Uffiċjali – Promozzjoni – Eżami komparattiv tal-merti – Konsultazzjoni tal-fajls individwali tal-kandidati – Ġustifikazzjoni tal-użu magħmul mill-informazzjoni disponibbli – Obbligu tal-amministrazzjoni – Assenza
(Regolamenti tal-Persunal, Artikolu 45)
4.      Uffiċjali – Promozzjoni – Eżami komparattiv tal-merti – Modalitajiet – Setgħa diskrezzjonali tal-amministrazzjoni – Limiti – Osservanza tal-prinċipju ta’ ugwaljanza fit-trattament – Ħtieġa ta’ proċedura li tippermetti li s-suġġettività tal-evalwazzjonijiet imwettqa minn evalwaturi differenti tiġi nnewtralizzata
(Regolamenti tal-Persunal, Artikolu 45)
5.      Uffiċjali – Promozzjoni – Eżami komparattiv tal-merti – Eżami minn qabel tal-fajls fi ħdan kull direttorat ġenerali – Ammissibbiltà – Eżamijiet ulterjuri li għandhom jitwettqu mill-Kumitat tal-promozzjoni u mbagħad mill-Awtorità tal-Ħatra – Portata
(Regolamenti tal-Persunal, Artikolu 45)
6.      Uffiċjali – Promozzjoni – Ilment minn kandidat li ma ġiex promoss – Deċiżjoni ta’ ċaħda – Obbligu ta’ motivazzjoni – Portata
(Regolamenti tal-Persunal, it-tieni paragrafu tal-Artikolu 25 u Artikoli 45 u 90)
1.      Ir-rapport ta’ evalwazzjoni jikkostitwixxi element ta’ evalwazzjoni indispensabbli kull darba li l-karriera tal-uffiċjal tittieħed inkunsiderazzjoni mill-awtorità ġerarkika, b’tali mod li deċiżjoni li uffiċjal ma jiġix promoss tkun ivvizzjata b’irregolarità meta l-Awtorità tal-Ħatra ma tkunx setgħet twettaq eżami komparattiv tal-merti tal-uffiċjali li jistgħu jiġu promossi minħabba li rapport jew rapporti ta’ evalwazzjoni, li jkopru l-perijodu ta’ referenza, li jikkorrispondi għall-perijodu sussegwenti għall-ħatra jew għall-aħħar promozzjoni tal-uffiċjal ikkonċernat, ma kinux disponibbli minħabba nuqqas tal-amministrazzjoni.
L-indisponibbiltà ta’ rapport ta’ evalwazzjoni, fiha nfisha, ma hijiex neċessarjament ta’ natura li twaqqaf lill-Awtorità tal-Ħatra milli tadotta deċiżjoni dwar promozzjoni u, fi kwalunkwe każ, tali irregolarità ma hijiex ta’ natura li timplika l-annullament ta’ deċiżjoni dwar promozzjoni ħlief fil-każ li l-assenza ta’ teħid inkunsiderazzjoni tal-imsemmi rapport seta’ kellha impatt deċiżiv fuq il-proċedura.
(ara l-punti 38 u 43)
Referenza:
Il-Qorti tal-Ġustizzja: sentenza tas-27 ta’ Jannar 1983, List vs Il-Kummissjoni, 263/81, EU:C:1983:17, punti 25 u 26
Il-Qorti tal-Prim’Istanza: sentenzi tat-3 ta’ Marzu 1993, Vela Palacios vs Il-KES, T‑25/92, EU:T:1993:17, punt 43; tat-12 ta’ Diċembru 2002, Morello vs Il-Kummissjoni, T‑338/00 u T‑376/00, EU:T:2002:314, punt 111, u tal-11 ta’ Lulju 2007, Konidaris vs Il-Kummissjoni, T‑93/03, EU:T:2007:209, punti 88 u 90 u l-ġurisprudenza ċċitata
It-Tribunal għas-Servizz Pubbliku: sentenza tal-15 ta’ Diċembru 2015, Bonazzi vs Il-Kummissjoni, F‑88/15, EU:F:2015:150, punt 84
2.      Sabiex jitħarsu l-perspettivi tal-karriera tal-uffiċjali li jagħżlu li jeżerċitaw il-mobbiltà interistituzzjonali, l-istituzzjonijiet tal-Unjoni, minn naħa, għandhom jiżguraw li l-mobbiltà ma tfixkilx l-iżvolġiment tal-karriera tal-uffiċjali li jkunu s-suġġett tagħha u, min-naħa l-oħra, għandhom jeżaminaw is-sitwazzjoni tal-uffiċjal li kien is-suġġett ta’ mobbiltà sabiex jivverifikaw li dan l-uffiċjal li ttrasferixxa minn istituzzjoni għal oħra ma kienx ippenalizzat fil-kuntest ta’ proċedura ta’ promozzjoni.
Fir-rigward, b’mod iktar partikolari, tal-mod kif ir-rapporti ta’ evalwazzjoni ta’ uffiċjal redatti mill-istituzzjoni ta’ oriġini tiegħu għandhom jittieħdu inkunsiderazzjoni mill-Awtorità tal-Ħatra fil-kuntest tat-trasferiment interistituzzjonali tiegħu, din tal-aħħar ma tistax tiġi kkritikata talli, fil-kuntest tas-setgħa diskrezzjonali wiesgħa tagħha fl-ambitu tal-promozzjonijiet, tkun ibbażat id-deċiżjoni tagħha dwar il-merti tal-imsemmi uffiċjali fuq qari sintetiku tar-rapporti ta’ evalwazzjoni tiegħu kollha li jikkonċernaw, kompletament jew parzjalment, il-perijodu ta’ evalwazzjoni tiegħu minn wara l-promozzjoni tiegħu u li kienu adottati kemm mill-Awtorità tal-Ħatra l-istituzzjoni l-ġdida u kemm mill-istituzzjoni ta’ oriġini tiegħu. L-Awtorità tal-Ħatra lanqas ma tista’ tiġi kkritikata talli tkun wettqet eżami komparattiv tal-merti tal-imsemmi uffiċjal filwaqt li tkun applikat il-proċedura u l-metodi ġenerali li l-istituzzjoni l-ġdida tkun adottat reċentement fil-kuntest tas-setgħa diskrezzjonali tagħha fir-rigward tal-uffiċjali kollha tagħha li jkunu eliġibbli għal promozzjoni, u dan filwaqt li jiġi enfasizzat li din l-istituzzjoni l-ġdida ma għandhiex l-obbligu li tadotta regoli li jirregolaw speċifikament is-sitwazzjoni tal-uffiċjali li jkunu eżerċitaw il-mobbiltà.
(ara l-punti 39 u 46)
Referenza:
Il-Qorti tal-Prim’Istanza: sentenza tat-3 ta’ Ottubru 2000, Cubero Vermurie vs Il-Kummissjoni, T‑187/98, EU:T:2000:225, punti 68 u 69
It-Tribunal għas-Servizz Pubbliku: sentenza tas-7 ta’ Novembru 2007, Hinderyckx vs Il-Kunsill, F‑57/06, EU:F:2007:188, punti 50, 55, 58 u 59 u l-ġurisprudenza ċċitata
3.      Filwaqt li l-fajls individwali tal-uffiċjali li jkunu eliġibbli għal promozzjoni għandhom ikunu jinsabu għad-dispożizzjoni tal-Awtorità tal-Ħatra, din l-awtorità, għall-kuntrarju, ma tistax tkun meħtieġa tiġġustifika l-użu li hija tkun għamlet, f’kull każ, mill-informazzjoni li kienet għad-dispożizzjoni tagħha.
(ara l-punt 48)
Referenza:
Il-Qorti tal-Ġustizzja: sentenza tas-17 ta’ Marzu 1983, Hoffmann vs Il-Kummissjoni, 280/81, EU:C:1983:82, punt 7
It-Tribunal għas-Servizz Pubbliku: sentenza tal-15 ta’ Diċembru 2015, Bonazzi vs Il-Kummissjoni, F‑88/15, EU:F:2015:150, punt 52
4.      Teżisti varjetà kbira fl-evalwazzjonijiet tal-uffiċjali tad-diversi dipartimenti ta’ istituzzjoni u din il-varjetà tikkawża diffikultajiet meta l-Awtorità tal-Ħatra jkollha twettaq eżami komparattiv tal-merti tal-uffiċjali kkonċernati kollha, b’osservanza tal-prinċipju ta’ ugwaljanza fit-trattament.
B’hekk, l-obbligu li jitwettaq paragun tal-merti fuq bażi ugwali u minn sorsi ta’ informazzjoni u ta’ dettalji komparabbli, inerenti għall-Artikolu 45 tar-Regolamenti tal-Persunal, jeħtieġ proċedura jew metodu adegwat sabiex tiġi nnewtralizzata s-suġġettività li tirriżulta mill-evalwazzjonijiet magħmula minn evalwaturi differenti fir-rapporti redatti taħt l-Artikolu 43 tar-Regolamenti tal-Persunal u li għandhom jittieħdu inkunsiderazzjoni taħt l-Artikolu 45(1) tar-Regolamenti tal-Persunal.
Madankollu, l-Awtorità tal-Ħatra għandha s-setgħa li twettaq l-eżami komparattiv tal-merti skont il-proċedura jew il-metodu li fil-fehma tagħha jkunu l-iktar xierqa. Fil-fatt, l-istituzzjoni kkonċernata ma għandhiex l-obbligu li tadotta sistema partikolari ta’ evlawazzjoni u ta’ promozzjoni, fid-dawl tal-marġni ta’ diskrezzjoni wiesa’ li hija għandha sabiex timplementa, konformement mal-bżonnijiet tagħha f’termini ta’ organizzazzjoni u ta’ amministrazzjoni tal-persunal tagħha, l-għanijiet tal-Artikolu 45 tar-Regolamenti tal-Persunal.
(ara l-punti 50 u 51)
Referenza:
Il-Qorti tal-Ġustizzja: sentenza tal-1 ta’ Lulju 1976, de Wind vs Il-Kummissjoni, 62/75, EU:C:1976:103, punt 17
Il-Qorti tal-Prim’Istanza: sentenzi tad-19 ta’ Ottubru 2006, Buendía Sierra vs Il-Kummissjoni, T‑311/04, EU:T:2006:329, punt 169, u tal-14 ta’ Frar 2007, Simões Dos Santos vs UASI, T‑435/04, EU:T:2007:50, punt 132
It-Tribunal għas-Servizz Pubbliku: sentenzi tal-14 ta’ Lulju 2011, Praskevicius vs Il-Parlament, F‑81/10, EU:F:2011:120, punt 53; tat-18 ta’ Marzu 2015, Ribeiro Sinde Monteiro vs SEAE, F‑51/14, EU:F:2015:11, punt 41, li hija s-suġġett ta’ appell quddiem il-Qorti Ġenerali tal-Unjoni Ewropea, Kawża T‑278/15 P; Tat-3 ta’ Ġunju 2015, Gross/SEAE, F‑78/14, EU:F:2015:52, punt 44, li hija s-suġġett ta’ appell quddiem il-Qorti Ġenerali tal-Unjoni Ewropea, Kawża T‑472/15 P; tat-22 ta’ Settembru 2015, Silvan vs Il-Kummissjoni, F‑83/14, EU:F:2015:106, punt 24, li hija s-suġġett ta’ appell quddiem il-Qorti Ġenerali tal-Unjoni Ewropea, Kawża T‑698/15 P, u tal-15 ta’ Diċembru 2015, Bonazzi vs Il-Kummissjoni, F‑88/15, EU:F:2015:150, punt 62
5.      Id-deċiżjonijiet ta’ promozzjoni u l-eżami komparattiv tal-merti previst fl-Artikolu 45 tar-Regolamenti tal-Persunal jaqgħu taħt ir-responsabbiltà esklużiva tal-Awtorità tal-Ħatra.
F’dan ir-rigward, l-ewwel nett, għalkemm l-Artikolu 45(1) tar-Regolamenti tal-Persunal jobbliga lill-imsemmija awtorità twettaq, qabel kull deċiżjoni ta’ promozzjoni, l-eżami komparattiv tal-merti tal-uffiċjali kollha li jistgħu jiġu promossi, din l-awtorità tista’, madankollu, tkun assistita mid-dipartimenti amministrattivi tad-diversi skali tal-ġerarkija, konformement mal-prinċipji inerenti għall-funzjonament ta’ kull struttura amministrattiva b’ġerarkija. B’hekk, l-Awtorità tal-Ħatra tista’ tipprevedi eżami minn qabel, fi ħdan kull direttorat ġenerali, tal-fajls tal-uffiċjali eliġibbli għal promozzjoni, anki jekk tali eżami minn qabel ma jistax ikollu l-effett li jieħu post l-eżami komparattiv tal-merti li għandu jitwettaq sussegwentement, meta jkun previst, minn kumitat ta’ promozzjoni u mbagħad, fi kwalunkwe każ, dak li għandu jitwettaq mill-Awtorità tal-Ħatra fi tmiem il-proċedura ta’ promozzjoni, meta jiġu adottati d-deċiżjonijiet ta’ promozzjoni jew ta’ assenza ta’ promozzjoni.
Fil-kuntest tal-proċedura ta’ promozzjoni prevista mid-dispożizzjonijiet ġenerali ta’ implementazzjoni adottati mill-Kummissjoni, huwa minnu li ma jistax jiġi aċċettat li l-Awtorità tal-Ħatra sempliċement teżamina l-merti tal-uffiċjali li jkunu jinsabu fl-aħjar pożizzjonijiet fil-listi stabbiliti fil-livell tad-direttorati ġenerali u tad-diversi dipartiment. Madankollu, l-eżerċizzju mill-uffiċjali, li ma kinux ġew proposti għall-promozzjoni mid-direttur ġenerali tagħhom, tad-dritt tagħhom, previst fid-dispożizzjonijiet ġenerali ta’ implementazzjoni, li jappellaw id-deċiżjoni tad-direttur ġenerali li ma jipproponihomx għall-promozzjoni quddiem il-kumitat konġunt ta’ promozzjoni jippermetti lil dawn l-uffiċjali jibbenefikaw quddiem dan il-kumitat konġunt minn eżami komparattiv tal-merti tagħhom, li ma jitwettaqx biss fuq il-livell tad-direttorat ġenerali tagħhom iżda wkoll fuq il-livell tal-istituzzjoni kollha.
It-tieni nett, l-Awtorità tal-Ħatra tista’ tinvolvi, matul il-fażi preparatorja tad-deċiżjonijiet tagħha dwar il-promozzjonijiet, istanza konġunta konsultattiva, bħalma huwa l-kumitat konġunt ta’ promozzjoni, u hija tista’ tipprevedi wkoll li din tkun assistita minn korp ieħor, li wkoll ikun konġunt, fejn l-abbozzi ta’ opinjonijiet motivati adottati minn dan tal-aħħar jistgħu jittieħdu inkunsiderazzjoni minnha. Issa, meta jippreżentaw l-appelli tagħhom, l-uffiċjali li jistgħu jiġu promossi li ma kinux proposti għall-promozzjoni mid-diretturi ġenerali tagħhom u mill-kapijiet tad-dipartiment tagħhom, ikollhom l-opportunità jiġbdu l-attenzjoni tal-Awtorità tal-Ħatra għall-każijiet tagħhom filwaqt li jobbligawha, fuq il-bażi tal-kontestazzjonijiet tagħhom, tal-imsemmija abbozzi ta’ opinjonijiet motivati u, jekk ikun il-każ, tar-rakkomandazzjonijiet tal-kumitat konġunt ta’ promozzjoni, twettaq eżami ddettaljat tas-sitwazzjonijiet rispettivi tagħhom fil-kuntest tal-eżami komparattiv tal-merti tal-uffiċjali kollha li jistgħu jiġu promossi li hija twettaq, fl-aħħar lok, meta tintemm fil-proċedura ta’ promozzjoni sabiex tadotta d-deċiżjonijiet dwar il-promozzjonijiet.
(ara l-punti 54 sa 57)
Referenza:
Il-Qorti tal-Ġustizzja: sentenza tal-4 ta’ Frar 1987, Bouteiller vs Il-Kummissjoni, 324/85, EU:C:1987:59, punt 11
Il-Qorti tal-Prim’Istanza: sentenza tat-30 ta’ Novembru 1993, Tsirimokos vs Il-Parlament, T‑76/92, EU:T:1993:106, punt 17
It-Tribunal għas-Servizz Pubbliku: sentenzi tat-22 ta’ Settembru 2015, Silvan vs Il-Kummissjoni, F‑83/14, EU:F:2015:106, punti 48 u 50 u l-ġurisprudenza ċċitata, li hija s-suġġett ta’ appell quddiem il-Qorti Ġenerali tal-Unjoni Ewropea, Kawża T‑698/15 P, u tal-15 ta’ Diċembru 2015, Bonazzi vs Il-Kummissjoni, F‑88/15, EU:F:2015:150, punti 83 u 89 u l-ġurisprudenza ċċitata
6.      Għalkemm ma hijiex meħtieġa timmotiva d-deċiżjonijiet li hija tadotta fir-rigward tal-promozzjonijiet, l-Awtorità tal-Ħatra hija għall-kuntrarju meħtieġa tipprovdi l-motivazzjoni ta’ din id-deċiżjoni fid-deċiżjoni li tiddeċiedi dwar l-ilment, u dan b’mod individwalizzat.
F’dan il-kuntest, in-natura suffiċjenti tal-motivazzjoni għandha tiġi evalwata fid-dawl tal-kuntest fattwali u ġuridiku li fih jiġi adottat l-att ikkontestat. Peress li l-promozzjonijiet għandhom jitwettqu, konformement mal-Artikolu 45 tar-Regolamenti tal-Persunal, skont l-għażla tal-Awtorità tal-Ħatra, huwa suffiċjenti li l-motivazzjoni tad-deċiżjoni li tiċħad l-ilment tkun relatata mal-applikazzjoni tal-kundizzjonijiet legali u statutorji tal-promozzjoni li tkun saret għas-sitwazzjoni individwali tal-uffiċjal.
Barra minn hekk, fir-rigward tal-motivazzjoni ta’ deċiżjoni adottata fil-kuntest ta’ proċedura li tolqot għadd kbir ta’ uffiċjali, l-Awtorità tal-Ħatra ma tistax tkun meħtieġa tagħti motivazzjoni għad-deċiżjoni tagħha, fil-kuntest tad-deċiżjoni li tiċħad l-ilment, li tmur lil hinn mill-oġġezzjonijiet imqajma fl-imsemmi ilment, pereżempju billi tispjega b’mod partikolari għal-liema raġunijiet kull wieħed mill-uffiċjali promoss kellu merti ogħla mil-lanjant. Fil-fatt, il-motivazzjoni taċ-ċaħda tal-ilment għandha tikkonċerna biss is-sodisfazzjon tal-kundizzjonijiet legali li għalihom ir-Regolamenti tal-Persunal jissuġġettaw ir-regolarità tal-proċedura, b’tali mod li l-Awtorità tal-Ħatra ma hijiex meħtieġa tiżvela lill-uffiċjali li ma kienx promoss l-evalwazzjoni komparattiva li hija tkun wettqet fil-konfront tiegħu u tal-uffiċjali l-oħra li setgħu jiġu promossi u lanqas ma hija meħtieġa tiżvela fid-dettall il-mod kif qieset li l-uffiċjali promossi kellhom ikunu promossi.
(ara l-punti 84 sa 86)
Referenza:
It-Tribunal għas-Servizz Pubbliku: sentenza tal-15 ta’ Diċembru 2015, Bonazzi vs Il-Kummissjoni, F‑88/15, EU:F:2015:150, punt 96 sa 98 u l-ġurisprudenza ċċitata